Obecné zastupiteľstvo Obce Zálesie v súlade s § 4 ods. 3 písm. k) a § 6 zákona č. 369/1990 Zb. o obecnom zriadení v znení neskorších predpisov, § 54 a nasl. zákona č. 50/1976 Zb. o územnom plánovaní a stavebnom poriadku v znení neskorších predpisov a § 55 vyhlášky Ministerstva životného prostredia SR č. 532/2002 Z. z. vydáva toto:

**Všeobecne záväzné nariadenie Obce Zálesie o**

**umiestňovaní reklamných stavieb a iných reklamných zariadení na území obce Zálesie**

**č.5 /2015**

**Článok 1**

Úvodné ustanovenie

Toto všeobecne záväzné nariadenie (ďalej len "nariadenie") ustanovuje všeobecne záväzné pravidlá povoľovania, umiestňovania, údržby a odstraňovania reklamných stavieb a iných reklamných zariadení (ďalej spolu len „zariadenia“) na území obce Zálesie

Článok 2

Základné pojmy

Na účely tohto nariadenia sa rozumie:

 1) **Reklamná stavba** je stavebná konštrukcia postavená stavebnými prácami zo stavebných výrobkov, ktorá je pevne spojená so zemou pevným základom, strojnými súčiastkami alebo zvarom o pevný základ v zemi alebo o inú stavbu, ukotvená pilótami alebo lanami s kotvou v zemi alebo na inej stavbe, alebo pripojená na siete a zariadenia technického vybavenia územia alebo upevnená strojnými súčiastkami alebo ktorej osadenie vyžaduje úpravu podkladu a ktorej funkciou je šírenie reklamných, propagačných, navigačných a iných informácií viditeľných z verejných priestorov.

2) **Iné reklamné zariadenie** na účely toho nariadenia rozumie akýkoľvek nosič, objekt, maľba, prenosné zariadenie alebo produkt v každej podobe a akejkoľvek veľkosti obsahujúci textové, obrazové alebo iné graficky stvárnené reklamné informácie sprostredkúvajúce priamu alebo nepriamu ponuku produktu (súkromnej alebo verejnej organizácie) s cieľom uplatniť ho na trhu, alebo obsahujúci propagačné informácie a navigačné informácie.

3) Reklamné informácie sú textové, obrazové alebo iné graficky stvárnené informácie sprostredkúvajúce priamu alebo nepriamu ponuku produktu (súkromnej alebo verejnej organizácie) alebo služby  s cieľom uplatniť ho na trhu,

4) Propagačné informácie sú textové, obrazové alebo iné graficky stvárnené informácie upozorňujúce na konanie kultúrnych, športových, spoločenských podujatí alebo zhromaždení podľa osobitného predpisu,

5) Navigačné informácie sú informácie o dostupnosti alebo vzdialenosti určitej lokality, objektu, inštitúcie alebo informáciu o obchodnom mene, sídle právnickej osoby, inštitúcie, názve a mieste podnikania fyzickej osoby, informáciu o názve inštitúcie alebo prevádzkarne,

6) Umiestňovaním: akýkoľvek technický, technologický alebo iný postup, pri ktorom je Reklamná stavba alebo iné reklamné zariadenie pevne spojené, alebo voľne postavené či umiestnené na pozemku, stavbe, miestnej komunikácii, chodníku alebo ceste.

7) Zeleňou: vysadené alebo udržiavané rastliny, trávniky, záhony kvetín, kríky, stromy, a miesta určené na ich vysadenie,

8) Zábradlie: konštrukcia z kovu alebo dreva oddeľujúca miestnu komunikáciu od chodníka, alebo vymedzujúca okraj nadjazdu akéhokoľvek druhu.

9) Oplotenie je stavebná konštrukcia postavená stavebnými prácami zo stavebných výrobkov, ktorá je pevne spojená so zemou alebo ktorej osadenie vyžaduje úpravu podkladu. Oplotením sa zároveň rozumejú aj mobilné alebo prenosné oplotenia.

Článok 3

Podmienky umiestnenie **reklamnej stavby a iného reklamného zariadenia**

1)Zariadenia sa môžu umiestňovať na stavbách, budovách, oploteniach, na stĺpoch so smerovými tabuľami a stĺpoch verejného osvetlenia na celom území obce Zálesie pokiaľ toto nariadenie alebo osobitné predpisy neustanovujú inak.

2) Zariadenia svojím umiestnením a realizáciou nesmú narúšať vzhľad obce alebo krajiny, ohrozovať verejnú bezpečnosť a poriadok, zabraňovať rozhľadu na pozemnej komunikácii a na ceste, nad prípustnú mieru obťažovať okolie a obytné prostredie hlukom alebo osvetlením.

3) Umiestnením zariadení nesmie vzniknúť na pozemnej komunikácii, verejnej ploche a verejnom priestranstve prekážka pre osoby s obmedzenou schopnosťou pohybu a orientácie.

4) Na budovu možno umiestniť zariadenia obsahujúce reklamné, propagačné a navigačné informácie. Zariadenia umiestnené na budove musia byť prispôsobené jej architektúre a nesmú rušiť základné členenie priečelia a jeho významné detaily. Pri osádzaní zariadení je potrebné klásť dôraz na ich estetický vzhľad v nadväznosti na prostredie a architektúru. Zariadenia umiestnené na budove vedľa seba alebo v tesnej blízkosti musia mať rovnaké rozmery a materiálové vyhotovenie, za dodržania všetkých povinností a podmienok ustanovených v tomto nariadení.

5) Na oplotenie možno umiestniť zariadenia obsahujúce reklamné, propagačné a navigačné informácie označujúce prevádzkareň, sídlo právnickej osoby, inštitúcie, názov alebo miesto podnikania fyzickej osoby, nachádzajúcu sa v priestoroch ohraničených oplotením. Zariadenia s reklamnými informáciami možno na oplotení umiestniť iba ak obsahujú reklamné informácie týkajúce sa produktov a služieb právnickej osoby, inštitúcie, podnikania fyzickej osoby, alebo prevádzkareň, nachádzajúcej sa v priestoroch ohraničených oplotením. Pri osádzaní zariadení na oplotení je potrebné klásť dôraz na ich estetický vzhľad v nadväznosti na prostredie a architektúru. Zariadenia na oplotení umiestnené vedľa seba alebo v tesnej blízkosti, musia mať rovnaké rozmery a materiálové vyhotovenie, za dodržania všetkých povinností a podmienok ustanovených v tomto nariadení.

6) Zariadenia pri cestách a miestnych komunikáciách, alebo v ich ochranných pásmach je možné umiestniť len ak nezasiahnu do prejazdného profilu pozemnej komunikácie. Zariadenia sa pri cestách a miestnych komunikáciách a v ich ochranných pásmach umiestňujú tak, aby vyhovovali požiadavkám bezpečnosti a plynulosti cestnej premávky a len so súhlasom príslušného cestného správneho orgánu. Zariadenie sa môže umiestniť až po vydaní povolenia na jeho umiestnenie príslušným orgánom (vydá formou rozhodnutia, resp. povolenia), ktoré je potrebné doložiť k žiadosti o vydanie povolenia na umiestnenie zariadenia.

7) Na stĺpoch verejného osvetlenia ciest a miestnych komunikácií na celom území obce sa môžu umiestňovať iba zariadenia s propagačnými a navigačnými informáciami a dopravné značky, ak nezasiahnu do prejazdného profilu pozemnej komunikácie. Takto umiestnené zariadenia musia mať rovnaké rozmery - šírka do 50 cm a výška do 70 cm spravidla v rovnakom materiálovom vyhotovení.

8) Na stĺpoch so smerovými tabuľami možno umiestňovať výhradne zariadenia s navigačnými informáciami. Zariadenia umiestnené na stĺpoch so smerovými tabuľami musia mať rovnaké rozmery a spravidla rovnaké materiálové vyhotovenie.

9) Na prenosné zariadenia, možno umiestňovať výlučne reklamné a propagačné informácie.

10) Zariadenia sa nesmú umiestňovať:

a) na stavbách a budovách slúžiacich kultovým a pohrebným účelom, na pomníkoch, pamätníkoch a pamätných tabuliach, alebo v ich tesnej blízkosti kde vzdialenosť od týchto stavieb, budov, pomníkov, pamätníkov a tabúľ nesmie byť menšia ako 50 metrov,

b) na nábrežných múroch a iných pevných zariadeniach vodných tokov, ciest alebo miestnych komunikácií, na stĺpoch a stožiaroch telekomunikačného a energetického vedenia, stĺpoch verejného osvetlenia (okrem propagačných a navigačných zariadení) a na meracích bodoch geodetických sietí,

c) v blízkosti optických a zvukových značiek a signálov, ktoré slúžia na zariadenie a reguláciu cestnej železničnej dopravy,

d) na zábradlí,

e) v blízkosti parku a detského ihriska

f) na zeleni alebo v zeleni,

g) na strechách budov,

11) Za zariadenia sa nepovažujú označenia napr. národná pamiatka, národná kultúrna pamiatka a iné vyplývajúce z vyšších právnych noriem.

12) Toto nariadenie sa nevzťahuje na umiestňovanie oznamov a informácií štátnej správy, samosprávy a iných oznamov slúžiacich pre všeobecnú informovanosť občanov .

13) Zariadenie sa môže umiestniť až po vydaní povolenia na jeho umiestnenie alebo po jeho ohlásení, v zmysle tohto nariadenia a zákona č. 50/1976 o územnom plánovaní a stavebnom poriadku v znení neskorších predpisov.

14) Toto nariadenie sa nevzťahuje na umiestňovanie oznamov a informácií štátnej správy, samosprávy a iných oznamov slúžiacich pre všeobecnú informovanosť občanov.

**Článok 4
Povoľovanie zariadení**

1) Pri zariadeniach s propagačnými a navigačnými informáciami, umiestnených na stĺp verejného osvetlenia, ak nezasahujú do prejazdného profilu pozemnej komunikácie ani do priechodového prierezu dráh, sa vyžaduje ohlásenie obci Zálesie.

2) Na reklamnú stavbu, na ktorej najväčšia informačná plocha je menšia ako 3 m2, sa vyžaduje ohlásenie. Na reklamnú stavbu, na ktorej najväčšia informačná plocha má veľkosť od 3 m2 do 6 m2 sa vyžaduje stavebné povolenie.

3) Na umiestnenie prenosného zariadenia, pokiaľ sa umiestňuje na verejných priestranstvách a miestach viditeľných a vnímateľných z verejných priestorov sa vyžaduje povolenie obce Zálesie – stavebného úradu.

4) Zariadenia, ktorých informačná plocha je väčšia ako 6 m2 nie je možné na území obce Zálesie umiestniť.

5)Povolenie na umiestnenie zariadení na základe žiadosti vydá obec Zálesie.

6) Povolenie alebo ohlásenie sa nevyžaduje u označení budov štátnych orgánov, návesných tabúľ v záujme verejnej bezpečnosti poriadku, uličných, požiarnych, dopravných, vodohospodárskych a popisných značiek, označení geodetických bodov, poštových schránok.

7) Na umiestnenie zariadení týkajúcich sa jednej spoločenskej alebo politickej udalosti, ohraničenej časovým obdobím do ukončenia tejto akcie sa nevydáva povolenie, iba súhlas s umiestnením zariadení, ktoré vydá obec Zálesie. Na vydanie súhlasu s umiestnením zariadení je spotrebné splniť požiadavky ustanovené v čl. 3 odsekoch 2,3,6, a 9 tohto nariadenia.

8) Žiadosť o povolenia na umiestnenie zariadení je oprávnený podať:

a) vlastník pozemku, resp. stavby,

b) právnická a fyzická osoba, ktorá má s vlastníkom pozemku, resp. stavby alebo s tým kto má časovo neobmedzené právo užívať stavbu alebo pozemok uzavretú zmluvu (dohodu) o užívaní pozemku, resp. stavby za účelom umiestnenia zariadení.

9) Žiadosť o vydanie povolenia na umiestnenie zariadení musí obsahovať:

a) druh, účel, miesto a čas trvania zariadení,

b) označenie nehnuteľnosti, na ktorej majú byť zariadenia umiestnené,

c) doklad, ktorým žiadateľ preukáže svoje právo k nehnuteľnosti, na ktorej majú byť zariadenia umiestnené (výpis z listu vlastníctva, resp. čestné prehlásenie vlastníka nehnuteľnosti o vlastníctve) alebo súhlas vlastníka nehnuteľnosti s umiestnením zariadení

d) rozhodnutia, resp. stanoviská dotknutých orgánov štátnej správy, Obecný úrad Zálesie, resp. účastníkov konania, podľa požiadavky stavebného úradu,

e) zjednodušenú projektovú dokumentáciu v dvoch vyhotoveniach, ktorá obsahuje najmä:

- umiestnenie zariadení (buď situácia osadenia, resp. osadenie na objekte),

- ideový návrh a technické riešenie,

- pre technicky jednoduché zariadenia postačí ako dokumentácia len stručný popis zariadení a jednoduchý grafický náčrt.

**Článok 5**

**Užívanie zariadení**

1) Vlastník zariadení je povinný zabezpečiť počas celej doby trvania reklamnej stavby jej označenie menom a priezviskom, obchodným menom, názvom, ochrannou známkou alebo iným symbolom, ktorý umožňuje identifikáciu vlastníka zariadení.

2) Zariadenia sa môžu užívať výlučne za účelom poskytovania reklamných, propagačných a navigačných informácií v rozsahu určenom v povolení alebo ohlásení a v súlade s týmto nariadením.

3) Obsah zariadení musí byť v súlade so zákonom č. 445/1990 Zb. o podmienkach predaja, rozširovania tlače a iných vecí, spôsobilých ohroziť mravnosť v znení zmien a doplnkov, zákonom č. 634/1992 Zb. o ochrane spotrebiteľa v znení neskorších predpisov a so zákonom č. 147/2001 Z. z. o reklame v znení neskorších predpisov.

4) V súlade s uvedeným je zakázaná propagácia:

a) tabakových výrobkov,

b) alkoholických nápojov, ktorých vyobrazenie a textová časť je vymedzená v zákone č. 147/2001 Z. z. o reklame v znení neskorších predpisov,

c) drog,

d) erotiky a pornografie,

e) všetkých foriem ohrozujúcich mravnú výchovu mládeže,

f) výrobkov preukázateľne škodlivých životu alebo zdraviu a chemických výrobkov poškodzujúcich životné prostredie bez toho, aby bola škodlivosť v reklame zreteľne uvedená.

**Článok 7**

**Údržba a odstraňovanie zariadení**

1) Vlastník zariadení je povinný ich udržiavať v dobrom technickom a funkčnom stave, tak aby

nevzniklo nebezpečenstvo ohrozenia občanov.

2) Ak vlastník zariadení ich riadne neudržiava, obec Zálesie nariadi, aby sa v určenom termíne postaral o nápravu.

3) Nariadené úpravy je vlastník zariadení povinný vykonať bezodkladne a na svoje náklady.

4) Obec Zálesie alebo príslušný orgán štátnej správy nariadi vlastníkovi zariadení odstránenie:

a) poškodených zariadení, v prípade ak ich nie je možné v primeranej lehote opraviť,

b) ak sú zariadenia postavené a umiestnené bez povolenia obce Zálesie, bez ohlásenia, v rozpore s povolením alebo ohlásením, v rozpore s týmto nariadením alebo zákonom č. 50/1976 Z. z. o územnom plánovaní a stavebnom poriadku v znení neskorších predpisov .

5) Obec Zálesie alebo príslušný orgán štátnej správy nariadi odstránenie aj v prípade ak vlastník zariadení nie je známy, za podmienok ustanovených zákonom č. 50/1976 Z. z. o územnom plánovaní a stavebnom poriadku v znení neskorších predpisov.

6) Zariadenia, ktoré splnili účel, na ktorý boli povolené, alebo opotrebovaním stratili svoju funkčnosť je povinný odstrániť vlastník zariadenia alebo vlastník nehnuteľnosti.

7) Konanie o dodatočnom povolení stavby, v zmysle zákona č. 50/1976 Z. z. o územnom plánovaní a stavebnom poriadku v znení neskorších predpisov, sa na reklamné stavby nevzťahuje. Náklady na odstránenie zariadení znáša vlastník zariadenia alebo vlastník nehnuteľnosti.

**Článok 8**

**Poplatky**

1) Vydanie povolenia na umiestnenie zariadení sa spoplatňuje správnym poplatkom v zmysle zákona o správnych poplatkoch.

2. Sadzba nájomného za prenájom plochy, ktorá slúži na umiestnenie zariadenia je stanovená podľa veľkosti plochy zariadení nasledovne:

 do 0,5 m2 50,00 €/rok

 od 0,5 m2 do 1,2m2 100,00 €/rok

 od 1,2m2 do 6m2 200,00 €/rok

3. Umiestnenie zariadení na dobu kratšiu ako jeden rok sa spoplatňuje rovnakou sadzbou, t. j. sadzbou podľa bodu. 2 tohto článku.

**Článok 9**

**Oslobodenie od poplatkov**

Od poplatkov sú oslobodené nasledovné zariadenia:

a) dočasne umiestnené reklamné zariadenie obsahujúce propagačné informácie (napr. reklamné zariadenie poskytujúce informáciu o obecných podujatiach a akciách, pouličné dekorácie, dočasné transparenty na obdobie nie dlhšie ako tri týždne) a podobné neziskové reklamné informácie,

b) zariadenia vo vnútorných priestoroch objektov, na uzatvorených dvoroch, či v iných uzatvorených priestranstvách, ak nie sú viditeľné z verejných priestorov,

c) označenie prevádzkarne, sídla právnickej osoby, inštitúcie, názov alebo miesto podnikania fyzickej osoby umiestnenej na budove

d) označenie stavby.

**Článok 10**

**Priestupky a sankcie**

1) Priestupku sa dopusti ten kto:

a) umiestni zariadenia bez povolenia alebo ohlásenia,

b) umiestni zariadenia v rozpore s vydaným povolením, ohlásením alebo v rozpore s týmto nariadením,

c) neudržiava zariadenia, napriek výzve obce Zálesie - stavebného úradu,

d) užíva zariadenia v rozpore s vydaným povolením, ohlásením alebo v rozpore s týmto nariadením,

e) nevykoná v stanovenom termíne rozhodnutie obce Zálesie alebo príslušného orgánu štátnej správy a odstránení zariadenia,

f) umiestni zariadenie v rozpore so zákonom č. 50/1976 o územnom plánovaní a stavebnom poriadku v znení neskorších predpisov.

2) Priestupkom v zmysle § 46 zák. 372/1990 Zb. o priestupkoch v znení neskorších predpisov, sa rozumie aj porušenie povinností, ktoré sú uvedené v tomto nariadení. Za takto spáchaný priestupok možno uložiť pokutu do 33,- €.

3) Na základe § 13 ods. 9 a 10 zákona č. 369/1990 Zb. o obecnom zriadení v znení neskorších predpisov, je starosta obce oprávnený uložiť právnickej, alebo fyzickej osobe oprávnenej na podnikanie za porušenie povinností vyplývajúcich z tohto všeobecne záväzného nariadenia pokutu až do výšky 6638,- €.

4) Za priestupky upravené v zákone č. 50/1976 o územnom plánovaní a stavebnom poriadku v znení neskorších predpisov možno uložiť pokutu až do výšky 450 ,- €.

 **Článok 11
Kontrolná činnosť**

Kontrolu plnenia ustanovení tohto nariadenia ako aj ustanovení zákona č. 50/1976 o územnom plánovaní a stavebnom poriadku v znení neskorších predpisov vykonáva:

a) starosta obce

b) poslanci Obecného zastupiteľstva

c) členovia komisie verejného poriadku a sociálnych vecí

d) zamestnanci obce Zálesie na základe poverenia starostu obce e) Slovenská stavebná inšpekcia

**Článok 12
Spoločné, prechodné a záverečné ustanovenia**

1) Vlastníci zariadení, umiestnených v rozpore s týmto nariadením, sú povinní zosúladiť ich umiestnenie s týmto nariadením ako aj zákonom č. 50/1976 o územnom plánovaní a stavebnom poriadku v znení neskorších predpisov najneskôr do 31.3.2016. V prípade nesplnenia tejto povinnosti sú vlastníci zariadení povinní tieto zariadenia na vlastné náklady odstrániť.

2) Všeobecne záväzné nariadenie bolo schválené na Obecnom zastupiteľstve v Zálesí dňa 30.11.2015, uznesením číslom 79/11/2015. Na úradnej tabuli bolo vyvesené od 13.10.2015 do 30.11.2015 a účinnosť nadobúda dňom 1.1.2016.

 Ing. Jozef Meško

 starosta obce